b'\n_START_ARTICLE_\nViskoznost\n_START_PARAGRAPH_\nVisk\xc3\xb3znost, din\xc3\xa1mi\xc4\x8dna visk\xc3\xb3znost, \xc5\xbeidkost ali teko\xc4\x8dnost (oznaka \xce\xb7, v tujih besedilih \xce\xbc) je fizikalna koli\xc4\x8dina, ki podaja odziv teko\xc4\x8dine na stri\xc5\xbeno deformacijo. Dolo\xc4\x8dena je kot razmerje med stri\xc5\xbeno napetostjo in stri\xc5\xbeno hitrostjo in podaja notranje trenje teko\xc4\x8din. Mednarodni sistem enot predpisuje za viskoznost izpeljano enoto kg\xc2\xa0m\xe2\x81\xbb\xc2\xb9s\xe2\x81\xbb\xc2\xb9._NEWLINE_Podobno kot pri trenju med gibajo\xc4\x8dimi trdnimi snovmi, viskoznost transformira kineti\xc4\x8dno energijo (makroskopskega) gibanja v toplotno energijo. Toplota je energija naklju\xc4\x8dnega gibanja na molekularnem nivoju, zato si moramo, \xc4\x8de \xc5\xbeelimo razumeti to energijsko pretvorbo, razjasniti medsebojno drsenje trdnih snovi in/ali teko\xc4\x8din na molekularni skali._NEWLINE_Viskoznost je zna\xc4\x8dilnost, ki izhaja iz medsebojnih trkov sosednjih delcev v teko\xc4\x8dini, ki se premikajo z razli\xc4\x8dnimi hitrostmi. Ko teko\xc4\x8dina potuje skozi cev, se delci, ki sestavljajo teko\xc4\x8dino hitreje gibljejo v smeri osi cevi (sredina) kot pa pri sami steni cevi, rezultat tega pojava je trenje. Posledi\xc4\x8dno je potrebna obremenitev, kot npr. razlika v tlaku med obema koncema cevi, da teko\xc4\x8dina premaga trenje med samimi sloji delcev, ki teko\xc4\x8dino sestavljajo in se le-ta lahko giblje po cevi.'